Vuurwapens: DA besorg oor voorstel vir ‘geen selfverdediging’Argieffoto (Foto: MikeGunner/Pixabay) Die Demokratiese Alliansie sê hy neem met kommer kennis van die voorgestelde Wysigingswetsontwerp oor Vuurwapenbeheer en veral die verwydering van “selfverdediging” as ŉ rede om ŉ vuurwapen te besit. Maroela Media het vroeër berig die Wysigingswetsontwerp is Vrydag in die Staatskoerant gepubliseer. Die Wysigingswetsontwerp stel voor dat die wet gewysig word sodat “die aansoeker ŉ geldige rede moet verskaf vir die besit van ŉ vuurwapen en sodat geen vuurwapenlisensie uitgereik sal word vir selfverdedigingsredes nie”, lui die voorstel. “Ons sal dit en ander elemente van die wysigingswetsontwerp ten sterkste teenstaan wanneer dit aan die parlement voorgelê word,” het Andrew Whitfield, die DA se skaduminister van polisie, in ŉ verklaring gesê. As polisieminister Bheki Cele met dié drakoniese wetgewing slaag, sal dit ŉ oorwinning wees vir die misdadigers wat reeds ŉ lisensie het om gewelddadige misdade te pleeg. Dit sal die laaste verdedigingslinie verwyder vir miljoene wetsgehoorsame Suid-Afrikaners.” Die DA doen ŉ beroep op alle Suid-Afrikaners wat die party se besware deel om dringend hul kommentaar in te dien oor die wysigingswetsontwerp by die Burgerlike Sekretariaat van polisie binne 45 dae van publikasie van die kennisgewing op 21 Mei 2021. “Die stygende misdaadkoers en buitensporige begrotingsbesnoeiings aan die Suid-Afrikaanse Polisiediens het miljoen Suid-Afrikaners meer kwesbaar gelaat as ooit tevore,” het Whitfield bygevoeg. “Die SAPD is in ŉ stand van wanorde, soos blyk uit die chaos by die Sentrale Vuurwapenregister en die agterstand in DNS-toetse.” Terwyl die ANC ŉ verhoging van R26 miljoen ondersteun vir die BBP-beskermingseenheid, besnoei hulle ook die misdaadvoorkomingsbegroting met R3,8 miljard. “Dit beteken effektief meer vuurwapens om BBP’s te beskerm en minder voete op die grond om gewone Suid-Afrikaners te beskerm” In die eerste kwartaal van die jaar is nagenoeg 5 000 mense in Suid-Afrika vermoor met 4 500 sake van poging tot moord. “ŉ Besnoeiing aan die polisie se begroting en ontwapening van burgers in dié omgewing is roekeloos en bedreig die lewens van baie meer Suid-Afrikaners.” Whitfield sê Cele het sy mening oor vuurwapeneienaarskap duidelik laat blyk op meer as een geleentheid. “Hy wil wetsgehoorsame burgers ontwapen terwyl sy eie SAPD honderde vuurwapens jaarliks aan kriminele ‘verloor’. Die SAPD se dun blou lyn verdwyn vinnig en, hy het self erken dat hy nie sy mandaat kan uitvoer nie volgens die nasionale polisiekommissaris. Hulle moet dit makliker vir Suid-Afrikaners maak om veilig te voel, nie moeiliker nie.”